ULTIMELE SONETE ÎNCHIPUITE 
ALE LUI SHAKESPEARE 
ÎN TRADUCERE IMAGINARĂ 
DE V. VOICULESCU 


(1) 
CLV 


Nu-mi cerceta obârşia, ci ține-n seamă soiul, 

Guşti fructul, nu tulpina, chiar aur de-ar părea... 

Strămoşii-mi, după nume, au învârtit ţepoiul, 

Eu mânuiesc azi pana de mii de ori mai grea. 

Dovada cea mai pură a-nnobilării mele 

Eşti tu şi-ngăduința de-a te lăsa iubit 

Mai mult ca un prieten, cu patimile-acele 

Cu care-adori amantul de veci nedespărțit. 

Imi cânt astfel norocul, înalt epitalamuri 

Şi, pentru închinarea la care mă supun, 

Culeg azur şi raze şi roze de pe ramuri, 

Stăpânul meu, alesul, cu slavă să-ncunun: 
Poporul meu de gânduri, simţire, vis, trup, dor 
Te pun azi peste ele de-a pururi domnitor. 

duminică, 5 decembrie 1954 


(2) 
CLVI 


Iubirea mea e trează ca un priveghi de arme, 
Un lung ajun de luptă eroic încordat; 

Nimic nu lâncezeşte în mine, cum nu doarme 
Țintitul arc, în sine vibrând, dar nemişcat. 
Aştept ceva, de-un farmec mai sus ca o izbândă, 
Nu bruta-ncoronare a sângelui aprins; 
Dincolo de plăcere, pândesc altă dobândă, 
Slăvita-mpreunare de genii, fără-nvins... 
Râvnesc nenfăptuitul vis al desăvârşirii; 
Ca-nalta-ţi frumuseţe să nu fie-o nălucă, 

— Cu clipa-n zbor venită cu alta să se ducă — 
Voi sparge-ntârziatul decret de lut al firii: 

Ca ea să dăinuiască de-a pururi roditoare, 
Îi altoiesc, din mine, puterea gânditoare. 
vineri, 3 decembrie 1954 


(3) 
CLVII 


Te miri că nu scot gheara să-mi sfâşii bârfitorii? 
Unde-ai văzut tu leul vânând gândaci sau poame? 
Poetul sare lacom asupra-naltei glorii, 
Cu-mbătătoarea-i carne s-aline sacra foame. 
Şi eu am alergat-o-n pustiul lumii voastre 
Şi m-am bătut cu tigrii şi şerpii pentru ea, 
Am fugărit-o până-n capcane şi dezastre, 
Dar când s-o prind, în cale-mi ieşişi tu, scumpa AT 
Tu m-ai vânat cu ochii, oțele zâmbitoare, 
Şi lesnicioasă pradă-ți cad astăzi la genunchi: 
Hai, inima sfâşie-mi, mi-o faci nemuritoare, 
Şi dulcea ta cruzime pătrunză-mă-n rărunchi: 

Căci stihurilor mele le dau alte destine, 

Cu nobilul lor sânge de-a te hrăni pe tine. 

sâmbătă, 4 decembrie 1954 


(4) 
CLVIII 


Din clarul miez al vârstei râd tinereţii tale, 
Trufaşa-ţi frumuseţe în faţă o privesc 

Şi ochilor tăi, aştri tulburători de cale, 

Opun intensu-mi geniu în care se topesc. 
Mă-nfăţişez cu duhul, nu te sărut pe gură, 
Plecat ca peste-o floare, te rup şi te respir... 
Şi nu mai eşti de-acuma trupească o făptură, 
Ci un potir de unde sug viaţa şi strâng mir. 

Nu-mi număr anii, seva nu stă în gingăşie: 
Cu ideala forță mi-apropii ce mi-e drag, 
Înjug virtuţi şi patimi la marea poezie 
În care, fără urme de pulbere târzie, 
Te-amestec şi pe tine cu sila; pentru mag, 
Pământul n-are margini, nici cerurile prag. 
joi, 2 decembrie 1954 


(5) 
CLIX 


A câta oară zorii mă prind fără de somn? 
Dă iarna buzna, anul îşi lapădă coroana, 
Eu în surghiun, departe... Când ai să-mi curmi prigoana, 
lar să mă chemi la tine, putenicul meu domn? 
Dar tot veghez — de-aicea — iubirea ta plăpândă, 
Ca peste o comoară-n veci hărăzită mie; 
Sunt Argus, nu c-o sută de ochi, ci cu o mie 
De inimi arzătoare şi toate stând la pândă. 
Fereşte mai cu seamă să pleci pe mare-albastră 
Cu oacheşa aceea fățarnică şi rece; 
Năvalnicele-mi gânduri, gonind pe urma voastră, 
Vă va stârni tempeste, corabia să-nece: 
Căci te iubesc cu ură, întreg, şi numai eu; 
Nu te împart cu nimeni, nici chiar cu Dumnezeu. 
marţi, 7 decembrie 1954 


(6) 
CLX 


La ce-mi slujesc de-acuma duh, faimă, fantezie... 
M-ai părăsit... şi toate se sting, reci scânteieri. 
Pentru rănitul vultur aripile-s poveri, 

Zbătaia lor, zadarnic adaos de-agonie. 

Şi mă supun... Osânda de gura ta rostită 

E lege pentru mine de aur pur şi greu; 

Durerea de la tine mi-e încă o ispită, 

Tu, genial tutore al geniului meu. 

Şi neguri lungi de veacuri las iar să mă înghită... 

Din groapa mea zbucni-va o flacără târzie; 

Atunci întreaga lume va desluşi, uimită, 

Crescând misterioasă a noastră poezie, 
Din dragostea născută în zbucium şi ardori, 
Pe-ascuns, din tainic tată, ca un copil din flori! 

duminică, 12 decembrie 1954 


(7) 
CLXI 


Dintre atâtea chinuri, venite-asupră-mi hoarde, 

Păstrez dureri de care nu pot să mă despart; 

Tot sufletul mi-e-n ele, ca sunetul în coarde 

Ce încă vii vibrează vioara când s-a spart. 

Ca viermele mătasei țesusem nencetat 

În jurul tău un magic cocon de poezie; 

Tu, strălucitul flutur, l-ai rupt şi ai zburat 

Din gingaşa-nchisoare păzit cu gelozie. 

Şi astăzi, mari otrăvuri cu care m-am deprins, 

Dispreţul tău, trădarea îmi sunt trebuitoare; 

Intrate-adânc în carne-mi, ţin viaţa de învins, 

Cât lipsa lor mi-ar fi şi mai ucigătoare, 
Căci ele, printr-o vrajă, sunt înseşi răsturnate, 
Iubirea şi credinţa, pe dos şi blestemate! 

marți, 17 decembrie 1954 

(8) 
CLXII 


Eu îmi clădesc sonetul în piscuri, o cetate 
Cu rimele creneluri şi orice vers un zid. 
Pe tine, prinţ hermetic, ca-ntr-o eternitate, 
Smuls pur din gheara vremii, în el să te închid. 
Haină, marea lumi: să-l bată furioasă, 
Cu haita ei de pizme, zavistii, hâdă ură, 
Nu vor clinti o iotă din mândria-i armătură, 
Nevolnice să-i'spargă enigma glorioasă. 
De-acum nu ne mai pasă ce are să se-ntâmple... 
Punând în lanţ uitarea şi ferecându-i zborul, 
Cu laurii veciei neofiliți pe tâmple, 
Vom înfrunta trecutul, ce-asmute viitorul: 
Că-n inimă-mi, ascunsă, stă slova nemuririi, 
Şi-o scriu cu diamantul caratelor iubirii... 
Solstițiul de iarnă, 1954 


(9) 
CLXIII 


Din spulberul iubirii atât doar mai pot strânge, 
Să-mi fac un ştreang, eu singur, cu fragedele-ți rochii... 
Mă-ndeamnă alte gânduri să iert şi să-nchid ochii, 
Privighetoarea oarbă cu mult mai dulce plânge. 
Induplecă-te, dară, durerea mea-ntr-atât, 

Să preaslăvim fugara, şi-n loc de răzbunare 

Să stoarcem nemuririi şi artei lacrimi, cât 

Să stea podoabă lumii hidoasa ei trădare. 

Dar cine viers şi suflet acum să-mi împrumute 
Dacă-mi lipseşti tu, însăşi esenţă a minunii? 

Ah, inimă şi coarde-mi sunt deopotrivă mute, 
Când limpede văd astăzi prăpastia minciunii: 

Căci orb eram atuiicea când te aveam în faţă, 
Splendoarea-ţi, luiându-mi ochii, da cântecului viaţă! 
25 decembrie 1954 


(10) 
CLXIV 


Perechea este țelul, porunca sacră-a firii: 

Stârniţi de ea, vulturii se caută prin spaţii, 

Delfinele iau marea în piept, să-şi afle mirii, 

Chiar stelele în ceruri se-njugă-n constelații... 

Ca vița către mândrul stejar, spre tine-ntind 

Ciorchinii-mi plini d- patimi cu sevă-mbătătoare; 

In mrejele-adorării te-nfăşur, te cuprind, 

Şi orice vers îți scriu e înc-o-mbrăţişare. 

Noi doi suntem victime ale suavei legi, 

Căci dragostea nu cată la forme-ntâmplătoare: . 

Dac-ai fi fost femeie, te-aş fi ales eu oare? 

De ce mă laşi acuma? Te smulgi şi te dezlegi? 
Tăiat în jumătate şi-n pulberea zdrobirii, 
Cum am să port eu singur poverile iubirii? 

Anul Nou 1955 


(11) 
CLXV 


Iubita mea, ai suflet adânc întortocheat 

— Vast labirint, ascuns sub palatul frumuseții — 
În care-un minotaur domneşte nendurat, 
Ftlămând de duhul slavei şi carnea tinereţii... 
Mulţi îndrăzneți pieiră în tainiţele-i sumbre, 
Feciori eroici, pradă daţi fiarei suverane... 
Acum m-alătur şi eu fugarnicelor umbre, 
Cobor, dar fără teamă,-n vârtejul de capcane. 

Căci tu mi-eşti Ariadna şi-mi dăruieşti un fir 
Din pletele-ţi de beznă, o călăuză vie; 
Şi nu să scap din cursă îl ţin şi îl deşir, 
Ci mai afund să intru în neagra-mpărăţie; 
Dedalicul tău suflet locaş mi l-am ales 
Şi jur că niciodată din el n-am să mai ies. 
sâmbătă, 8 ianuarie 1955 


(12) 
CLXVI 


Eu, ce trăiesc tot timpul printre semnificaţii, 
Şi nu mă amăgeşte uşor o-nfăţişare, 
Pot să prefir minciuna din minunate graţii, 
Zăresc ascuns pumnalul sub calda-mbrăţişare, 
Te-am străvăzut prin toate a tale pavezi grele, 
Nativu-ţi bloc de aur a rezistat, întreg, 
Supus regalei ape a răutăţii mele, 
Cu care muşc pe oameni, să-i cerc şi să-i aleg... 
Căci e înțelepciune a şti să fii şi rău, 
Sub încercări şi cazne dă probe tari simţirea... 
Nu mă cruța, izbeşte!... lubite,-i rândul tău: 
Cu cât e mai fierbinte, lovită de-i iubirea, 
Ca fierul roş, de faur bătut cu măiestrie, 
La fel se oţeleşte şi ea şi se mlădie... 
duminică, 9 ianuarie 1955 


(13) 
CLXVII 


Pe noi prietenia nu ne mai încăpu... 

Prea mult crescu şi grabnic năvalnica simtire. 
Atunci ne strămutarăm pornirile-n iubire 
Şi-o dragoste înaltă şi-adâncă începu. 

Se prefăcu deodată coliba în palat, 

Iar casnicele scule, în zâne, ca-n magie; 

Eu regăsii în mine un suflet de-mpărat, 

Purtând puternic sceptru de vis şi poezie. 

Nu-i oaste mai vitează ca cea a-nchipuirii, 

Ca duhul frumuseţii atotbiruitor; 

In fruntea lor porni-vom războiul dezrobirii 

Din lumile țărânei, spre ănicul meu dor: 
Să-ţi cuceresc şi ție, în dreaptă stăpânire, 
Alătutea de mine, un tron în nemurire! 

luni, 10 ianuarie 1955 


(14). 
CLXVIII 


Ne bate primăvara în inimi!... Să-i deschidem: 

Lapislazulii lumii sunt toţi în ochii tăi, 

Cât negurile vieţii putem să le desfidem, 

Alt soare să aprindem pe vechile ei căi... 

E mâna ta în aer? Sau prima rândunică? 

E tremur lung de pleoapă? Ori gingaş flutur viu? 

Bob roşu de măceaşă mi-ntinde gura-ți mică, 

Trunchi zvelt de măr cu roadă e trupul tău mlădiu... 

Şi înțeleg prin tine acum întreaga fire, 

Mă-apuc cu rânduiala din asprul univers, 

Taifunul ce sfărâmă corăbii în neştire, 

Picioru-ţi scump ce calcă o biată gâză-n mers, 
Zăpezi şi flori şi fructe în drum ţi se aştern, 
Pe rând, supuse toate la ritmul tău etern! 

miercuri, 12 ianuarie 1955 


175 


(15) 
CLXIX 


Coboară iama... Ursa tot mai adânc se pleacă, 

Şi inimile noastre se-nvăluie în nori. 

Ca pe-o tocită spadă bagi sufletul în teacă, 

Cu umbrele durerii viaţa să-ţi măsori: 

Cât au crescut de-nalte, aproape pân’ la frunte! 

Încetineala vremii viclene te-a minţit. 

Tu ai crezut că timpul în fața ta e-o punte, 

Şi el era chiar valul ce-n urmă te-a-nghiţit... 

Mai e vreun țărm la care ai fi ieşit înot, 

Greşeala să-ți răscumperi cu-o cât de grea dobândă? 

Ori s-a sfârşit aicea? Şi doar ce-a fost e tot? 

Căci, iată, vine-ngheţul, grăbit ca o osândă! 
O, de-ai putea nu polul cu umărul să-mpingi, 
Ci-n gânduri, ca-ntr-o lampă, să sufli să le stingi! 

joi, 13 ianuarie 1955 


(16) 
CLXX 


Sămânța nemuririi, iubite, e cuvântul, 

Eternul se ascunde sub coaja unei clipe, 

Ca-n oul ce păstrează un zbor înalt de-aripe, 
Pân’ ce-i soseşte timpul în slăvi să-şi ia avântul; 
A fost de-ajuns un nume, al tău, sol dezrobirii, 
S-au spart şi veac, şi lume; ţinut prizonier 

A izbucnit din țăndări, viu, vulturul iubirii, 
Cu ghearele-i de aur să ne răpească-n cer. 
Cine ne puse-n suflet aceste magici chei? 
Egali în frumuseţe şi-n genii de o seamă, 

Am descuiat tărâmul eteraelor idei; 
Supremelor matrițe redaţi, care ne cheamă 

Din formele căderii, la pura-ntâietate, 
Să ne topim în alba, zeiasca voluptate... 
joi, 20 ianuarie 1955 


(17) 
CLXXI 


Iubirea pentru tine-mi veni nu ca un fur, 
Ci ca un rege cărui uşi largi i s-au deschis; 
Nu strecurată-n noapte din adâncimi de vis, 
Ci în lumina-naltă a marelui azur. 
Abia acum descopăr măreţele-ncăperi 
Ce stau deşarte-n mine cu obloane de-nchisoare. 
Te aşteptau, să-mi umpli tu, tânărul meu soare, 
Adâncul vast cât lumea cu raze de dureri... 
Căci nu e fericire mai gravă decât chinul 
Şi dulcea zvârcorlire să-ţi plac, să te câştig, 
Mândria de-a-ţi fi scaun, să-ţi odihneşti destinul, 
La patima mea, truda mai strâns să te-nverig, 
Şi inima îmi bate în minte ca un faur, 
Zorind să-ți împletească un lanţ de vrăji de aur. 
miercuri, 2 februarie 1955 


(18) 
CLXXII 


Să n-asculți ponegrirea, nici clevetiri mulţime 
Cu care azi ne-mproaşcă prietenii de ieri; 
Iubirea ni-i sfințită de marea-i înălțime, 

Ne urcă la lumina eternelor dureri, 

Acolo sus, păcatul n-ajunge nici ca gând, 

Şi vițiul nu suie nici în închipuire; 

E ca un iad în ceruri unde se-ntorc, plângând, 
Râvnirile nebune ce n-au jos împlinire; 
Ingheaţă-mbrăţişate gigante disperări, 

Amoruri fulgerate de tragica trufie, 
Neîmpăcate arderi, spre-aiurea încordări, 
Ce-au ispitit neantul cu îndărătnicie. 
Din lumea lor purcede şi dragostea-mi, iubite, 
De-aceea-i fără sațiu şi fără de limite. 
Noaptea vineri spre sâmbătă, 
5 februarie 1955 


(19) 
CLXXIII 


Te mistuie iubirea? Credeai că-i o păpuşă, 

Să-ţi faci un joc cu toane, ca în copilărie, 

Când ea-ţi cerea o fire de salamandră vie, 

Ín tainica-i văpaie să arzi făr’ de cenuşă. 

Ea nu stă-n trup, stăpână a cărnii şi-a plăcerii, 

Înflăcăratu-i spirit, urgie, le consumă; 

Îşi cată-noi duh geamăn... şi, de-l îmbii cu humă, 

Rămâi o biată umă cu zgurile durerii... 

Te ispiteşte jindul să-mbraci şi fericirea | 

Cum pui, pentru petreceri, o rochie de brocate? 

Dar trebuie-nfruntată cu spaimă, ca o moarte... 

Căci ea, ca să pătrundă, îți sparge-alcătuirea, 
Preface în genune lăuntrul tău, anume 
Ca să încapă-acolo, cu ea, întreaga lume. 

sâmbătă, 19 februarie 1955 


(20) 
CLXXIV 


Îmi spui zaraf? Schimb versuri pe-o dragoste de aur? 
Pentru-ai iubirii tale ducați îți dau sonete? 

Viclean, îţi iau aleanul şi dorul amanete, 

Cu camătă închise-n avarul meu tezaur? 

De-ai şti! Fiece slovă ce-ţi scriu ti-ar fi mai scumpă 
Ca mii de nestemate din frunţile regeşti; 
Cutezător scafandru-n oceanele cereşti, 
Zvârl duhul meu din duhul etern să ţi le rumpă... 
Şi nu mă plâng că poate iubirea ta mă-nşală, 
Nu cat de-i mincinoasă moneda ce-mi strecori, 
Că simt ce grea şi seacă îmi sună uneori, 
Şi nici nu zgârii plumbul sub calpa poleială, 
Ci smulg tăriei verbul de dincolo de fire, 
Şi orice vers ce-ţi dărui i-un fir de nemurire. 
joi, 17 februarie 1955 


(21) 
CLXXV 


Să fie dar Iubirea o mască a Durerii? 

Alt chip al ei când poate adoarme şi visează? 

De ce atunci în mine rămâne pururi trează, 

Făr’ de ogoi chiar până pe perina plăcerii? 

Voi doi mă chinuirăți cu-acea perfidă artă 

Cu care inşii meşteri strâng roze cu duiumul; 

Strivite-n teascuri grele şi stoarse, le deşartă 

De tot ce au în ele adânc etern: parfumul. 

Închisă în cleştare, esenţa lor străbate 

Departe, peste veacuri... nici moartea n-o învinge, 

Şi duhul rozei umple pe toţi câţi va atinge... 

Aşijderi eu, de-a voastre torturi neîndurate, 
Mă distilez în versuri, prin harul poeziei 
Vă-mbălsămez în pura mireasmă-a veşniciei. 

miercuri, 23 februarie 1955 

(22) 
CLXXVI 


Cu chipul tăup e masă, trudesc să mă inspir... 
Ca un jongleur ce scoate când flăcări, când cordele, 
Aceste versuri scrise să te desfeţi cu ele 
Din inima mea arsă le-am scos să ţi le-nşir. 
Sunt psalmii mei de taină, o rugă necurmată, 
În ei am pus Iubirea lângă Eternitate, 
Să lupte cu vrăjmaşul Destin îngemănate: 
M-au părăsit şi ele, trădând cu tine-odată. 
„„.Grăbită, cărunteţea mă-mbracă-n promoroacă, 
Amarnice vântoase de gânduri şi nesomn, 
Smuls unul câte unul, de visuri mă dezghioacă... 
Pe râpile uitării, însingurat, mă-ntomn. 
Indură-te, coboară şi vino de mă vezi 
Pân” nu s-aştern pe mine solemnele zăpezi. 
sâmbătă, 5 martie 1955 


(23) 
CLXXVII 


Mereu îmi vine-n minte un cântec țărănesc... 

Il îngânau la hanuri poznaşii cimpoieri: 

„Să nu te-mbraci în zdreanţa zvârlită de boieri, 
Cu straiul lor odată, şi râia-ţi dăruiesc!“ 

Iubirea ta purtată-n saloane şi la curte, 
Smulsă-n alcov de pofte cu colții lor nebuni, 
Îmi stă-ntr-un peş, îngustă, cu poalele prea scurte, 
Reci drojdii de dantele pe-amare goliciuni... 

Eu totuşi am primit-o, înflăcărat s-o schimb, 

Şi migălesc s-o curăţ, s-o-nalţ, să-i dau lărgime. 
Dar vino cum te afli, în haina ta de crime: 
Ți-am pregătit o alta din străluciri de nimb; 


180 


Vestmânt slăvit, mai trainic ca globul pământesc, 
E mantia-mi de visuri în care te-nvelesc. 
luni, 7 martie 1955 


(24) 
CLXXVIII 


Spun unii de un ostrov vrăjit, pe mări, departe... 
Corăbiile-n preajmă-i se năruiesc în valuri. 
Orice metal din ele se smulge, se desparte, 
Sar cuiele şi-aleargă să se înfigă-n maluri. 
Oh, nu e basm... Cu mine s-a petrecut la fel: 
Tot ce-mi încheie firea şi cârma drept o ţine, 
Orgoliosui geniu, voinţa de oţel 
M-au părăsit năuce şi s-au lipit de tine. 
Dar dragostea îndată le luă la toate locul, 
Cu lanţuri fermecate mă ferecă şi leagă; 
Zvârl ancora la țărmul unde-mi aflai norocul, 
Vreau să rămân aicea viaţa mea întreagă. 
Şi ca să nu mai vie din lume nici un rău, 
Oceanele Iubirii revărs în jurul tău... 
vineri, 1] martie 1955 


(25) 
CLXXIX 


Nu! Gloria iubirii nu este îmbuibarea, 

Ospeţe de săruturi, orgii de-mbrățişări, 

Ci dorul lung şi taina-mpletită cu-aşteptarea 

Sunt duhul ei pe-o lume de vane desfătări. 

Prin înfrânări şi chinuri asceţii-ating extazul; 

Eu te ador cu-acelaşi canon ce-ntreg mă-nfrânge, 
Căci dragostea nu-i apă, să-ți umfle-n vânt talazul. 
Laşi gloabele în voie; în ştreang pui purul sânge... 

Eu nu ţi-am scris, ca alţii, pe lefuri sau merinde 
Simţiri gălăgioase cu arderi măsluite; 
Sonetul meu e cuget şi patimă,-mpietrite. 
Cu inima ciocneşte-l, că scapără, s-aprinde... 
În scoica mea închisă, dârz, făr” de răsuflare, 
Incet ia suferința chip de mărgăritare. 
joi, 17 martie 1955 


(26) 
CLXXX 


S-a străduit natura ca omul să nu-i scape; 

Iubirea îl urcase deasupra ei prea tare, 

Şi-a-nmormântat-o-n carne... Din fundul oarbei groape 

Eterna rădăcină spre ceruri dă lăstare. 

Din sumbra putrejune cu viermii laolaltă 

A mea-şi umfla toţi bulbii cu patimi şi ruşine... 

Dar adiaşi deodată tu, primăvară-naltă, 

Şi izbucni, suavă, în chip de crin, spre tine. 

La dulcea-ţi alchimie gunoiul se supune, 

Sub părul tău de soare, şi-albastrul ochi deschis 

Se prefăcu-n mireasmă spurcata stricăciune. 

Tot ce fu somn şi beznă-i acum azur şi vis, 
Şi-n slujba ta stau puse-n genunchi — să nu le cruți — 
Puternicele-mi viţii întoarse în virtuți... 

miercuri, 30 martie 1955 


(27) 
CLXXXI 


Oricât de drăgăstoasă ţi-e iscusita limbă, 

Ştiu când mă minţi, cu toate ce-mi spui şi faci pe plac, 
Neaşteptat culoarea privirilor se schimbă 

Şi ochii tăi o clipă se bâlbâie şi tac. 

Cât mi-eşti de drag atuncea! Cum îţi iubesc minciuna! 
Întreg te afli-acolo, tu, cel adevărat, 
Tu, candid plin de viţii, amestecând întruna 
Păcatul ce luceşte cu aurul curat... 
Şi nici o vină... Răul sub tine-i calul sprinten, 
Sfărâmă stavili, inimi, să zboare unde-i ceri, 
În coastele Iubirii cruzimea-i ager pinten, 
Stau bine stropii roşii pe negrele plăceri, 
Şi-ademenind lumina cu îngerii-ţi perfizi, 
În iadul tău tragi cerul şi astfel mi-l deschizi... 
miercuri, 13 aprilie 1955 


(28) 
CLXXXII 


Eu n-am fost niciodată ucenic; 
Dintru-nceput deplin maestru... numa 
În faţa ta mă-nchin; stăpân unic, 
Revarsă-ţi harul peste mine-acuma. 
Nu te mira că-ţi cer să nu-mi măsori, 
Să-mi dai tu singur tot; nu se desparte 
Iubirea ta de marile-i surori: 
Eterna Artă, suverana Moarte... 
Azi, fericite, ele nu mai sunt 
Fărâmițate-n lume şi răzlețe: 
Din cer, din iad, de pe întreg pământ 
S-au strâns în geniala-ţi frumuseţe. 
Când ţin la piept făptura-ţi luminată, 
Le-mbrăţişez pe câtetrele-odată... 
23 aprilie 1955 

(29) 
CLXXXIII 


Mereu cerşim vieţii ani mulţi, aşa,-n.neştire, 

Ne răzvrătim, ne plângem de piericiunea noastră, 

Şi încă nu-nţelegem că fără de iubire 

Se veştejeşte Timpul în noi ca floarea-n glastră; 

Rupt din eternitate, el vrea tărâm asemeni 

Din care-altoiul şubred să-şi tragă sevă nouă; 

Noi îl primim cu gheaţă şi-l răsădim în cremeni 

Când Dragostea-i unica vecie dată nouă. 

Ci-n van acum te mânii pe mine şi m-arunci, 

Minunile iubirii n-au stavilă pe lume; 

Ca Lazăr la auzul duioaselor porunci, 

Oricând şi ori de unde mă vei striga pe nume, 
Chiar de-aş zăcea în groapă cu lespedea pe mine, 
Tot m-aş scula din moarte ca să alerg la tine. 

luni, 2 mai 1955 


(30) 
CLXXXIV 


Tu ştii ce lung şi aprig luptai ca să te capăt, 
Cu mine-ntâi, cu tine, cu pizma tuturor... 
Războiul crâncen însă urmează fără capăt; 

Şi te țin rob, eu, sclavul, pe tine-nvingător, 
Nu crut nimic; cuvântul îţi cântă osanale, 
Dar lănci de gând, catrene de versuri te pândesc, 
Duh, inimă şi minte, aprinse arsenale, 

Zi, noapte, geniale unelte-mi iscodesc; 

In dragoste nu este odihnă, numai moarte... 
O pace-nseamnă saţiu, surâsul lânced minte, 
Acel ce-ţi strânge mâna şi pleacă se desparte, 
Dar rana mă trezeşte ca un sărut fierbinte: 

Iubirea mea-i ca steagul în lupta norocoasă, 
Cu cât mai sfâşiată, cu-atât mai glorioasă. 
luni, 23 mai 1955 


(31) 
CLXXXV 


Nu mai hulesc, iubite, această tristă ţară, 
Nici lumea rea şi strâmtă în care te-ai născut, 
Cum nu urăsc ţărâna vulgară şi avară 
Din care pomul mândru zbucni, neîncăput... 
Ci lupt s-o scap de viermii ce rod la rădăcină, 
O-nnobilez cu soiul unor fiinţe noi. 
Îţi zămislesc amante cu suflet de lumină, 
Îţi plăsmuiesc soți vrednici din ideali eroi... 
Turnate din iubire — titanice modele — 
Am stors în ele sucul a sute de vieţi, 
Trăiesc în veci. Tu însă, mult mai presus ca ele, 
Întreci aceste-nalte virtuți și frumuseți. 
E oastea ideală, trimisă-n sârg de mine 
Să ia Eternitatea cu-asalt şi pentru tine. 
luni, 30 mai 1955 


(32) 
CLXXXVI 


Urâi perfecțiunea de cum te-am cunoscut, 
Reci limite rigide cu aer de-nchisoare; 
Viaţa-i schilodită de ea şi visul moare, 
Acolo niciodată tu nu ai fi-ncăput. 
Imi place-n tine sporul, viu, gata tot să spargă, 
Scăderi neaşteptate cu-adâncul monstruos, 
Azi bunul plac, schimbarea cu unduire largă, 

` Lumina-n beznă, norul ca viţiul frumos; 

Dar spiritul în tine stăpânitor veghează, 
Nimic nu are voie să intre nechemat; 
Râzi, inima s-aprinde îndată cu o rază; 
Un semn, şi negrul clocot cleştar a îngheţat; 
Struneşti ca Bachus tigrii, şi-n lanţ cu mândrii lei, 
Pe mine, înjugatul la caru-ți, lângă ei... 
3 iunie 1955 


(33) 
CLXXXVII 


Eu nu-mi ador în tine iubirea mea răsfrântă, 

Cum, oglindit în ape, se contempla Narcis: 

În volbura de valuri ce-ntinderea-ţi frământă 

— Unde foiesc balauri — nu-i tihnă pentru vis. 

Dar uneori eşti numai azur, rodeşti sirene, 

Din spumele-ţi de patimi se zămislesc mari zei, 

Îţi scoţi toți înecaţii la ţărmuri, ca alene 

In dragostea-ţi cu toane iar să te joci cu ei. 

Atuncea plec în tine să-ţi cuceresc favoarea; 

Îşi flutur oriflame, pun purpura vestmânt, 

Ca dogii când în larguri se logodesc cu marea, 

În sufletu-ţi oceanic, nuntind, mereu m-avânt; 
De sus, din mândru-mi geniu armat în Bucentaur, 
Ți-arunc, inel, iubirea-mi, cătuşă grea de aur. 

vineri, 8 iulie 1955 


A 
ai) 


(34) 
CLXXXVIII 


Mă uit cum cade noaptea, aluzie la moarte, 
Şi lumea-şi cată duhul în lămpile aprinse; 
Reintră în vis viața, pătrunde de departe, 
Ca o mireasmă, somnul, în cărnurile stinse. 

Eu stau mereu în beznă: lumina mea-i la tine 

Şi ochii mei o alta nu vor să mai primească. 

Cum iroseşti aiurea plăcerile divine? 

Nu ţi-a rămas o umbră de cuget să-ți şoptească 

Cum dragostea-mi, mai mare ca veşnica natură, 

Ţi-a zămislit adâncul din nou, în zeci de feţe? 

M-am despoiat de taină, de-nalta-nvestitură, 

Ca să-ți îmbrac unica şi goala-ți frumuseţe; 
Te-am învăţat iubirea, semeţul zbor în slavă, 
Să pier ca scorpionul de propria-mi otravă. 

vineri, 22 iulie 1955 


(35) 
CLXXXIX 


Nu m-au târât spre tine nici stearpa desfrânare, 

Nici viţiul fățarnic, ci patima senină; 

Când fluturul îşi arde aripa-n lumânare, 

El nu râvneşte seul, ci magica lumină. 

Mă sprijin pe-amintire-acum... şi-apoi pe moarte; 

Toţi ceilalți stâlpi cu lumea deodată s-au surpat, 

Iubirea putrezeşte pe undeva, departe, 

Eternitatea-i încă un vis dezaripat. 

M-adun de pretutindeni, mă-nchid de-o grijă sumbră, 

Mi-e sufletul zadarnic şi cere să se culce; 

Prin slăvi amurgul trece misterios de dulce 

„Şi-n umedul lui giulgiu mă-nfăşură cu umbră... 

| Nici stea, nici cântec; vine alt soi de noapte, grea, 

Mai limpede ca gheaţa... şi rece tot ca ea. 
duminică, 24 iulie 1955 

(36) 
CXC 


Nu te-am putut cuprinde să fii numai al meu, 

E cum aş cere lunii să-mi ardă noaptea-n sfeşnic; 

Ţi-e locul între stele... Ci, oricât de pigmeu, 

Mi-e dragostea cer, iar tu, luminătoru-i veşnic. 

Ştiu, între noi sunt două iubiri: a mea şi-a ta; 

Nu ne-a-nchegat în sine o unică simtire: 

Tu firul tău oricând vrei poţi rupe sau scurta, 

Dar lanţul meu rămâne şi-i fără-mpotrivire, 

Nici spațiul, nici timpul nu izbutesc să-l roadă, 

Rugina deznădejdii îl lasă neatins: 

Nu-l simţi cum fremătează sălbatic de întins? 

Ca să te urmărească, năvalnic, ca pe-o pradă, 
Chiar pân’ la cellalt capăt al lumii de-ai fugi, 
Inverigat de tine, cât lumea s-ar lungi. 

duminică, 31 iulie 1955 


87 
CXCI 


Am azvârlit cu dreapta ale Ursitei zaruri 

Şi mi-ai căzut tu, vajnic mântuitor din rău; 

Azi toate-mi vin prin tine... şi între mii de haruri 
Primesc chiar zorii zilei ca pe un dar al tău. 
Alături de lumina creată-n empireu, 

Iubirea fu o nouă lumină pentru lume; 
De-atuncea fiecare-n opaiţu-i de hume 

O poate aprinde singur, el sieşi Dumnezeu. 

În inima mea arde acest lăuntric soare, 

Din haosul vieţii mi te-a dezvăluit 

Pe tine, frumuseţe atotcotropitoare. 

Vast cosmos, ce-n orbita-ţi m-ai prins, biet satelit; 

Şi-n juru-ţi cu alaiul de aştri mă avânt, 
Pe muzica din sfere de-a pururi să te cânt. 
luni, 8 august 1955 


(38) 
CXCII 


Mi-a-mbătrânit iubirea şi gloria-i pe moarte, 

Că-mi ocoleşti surâsul şi fugi de ochii mei? 

Alăturea: şi parcă pământul ne desparte; 

Vorbim: şi-i flecăreală, prin gard, ca-ntre femei... 

Te măsluieşti cu-o artă prea înfiorătoare 

De nu ți-aş şti lăuntrul şi meşteşugul tot; 

Porți crima ca pe-o roză înfiptă-n chiotoare. 

Şi viţiile,-n tine, suavi boboci îşi scot. 

Acum cerci să te scuturi: de mine? Ori de ele? 

Dar nu te vreau prieten şi nici vrăjmaş sublim; 

Înapoiază-mi iadul, demonicele-ţi stele, 

Îl vom preface iarăşi în cer de ne iubim; 
Nu-mi hărăzeşte locul, nici timpul fericirea, 
Ci tu; la piept cu tine mi-e paradis pieirea. 

marți, 9 august 1955 


(39) 
CXCIII 


Aşa cum zilnic hrana o mărunțim în gură, 

Aşijderea viaţa o destrămăm în clipe... 

Iubirea de mai poate la loc s-o înfiripe, 

Cum izvori din sine, dumnezeiesc de pură. i 
Robi traşi pe roata vremii, stăm făr’ de-mprospătare, 
Şi viitorul nostru e plin doar de trecut... 

Nici moartea nu ne scapă... arar câte-o visare 

Ne înfierbântă fruntea, fugarnic, c-un sărut. 

Dar dragostea ne-adună trăirea spulberată, 
Trunchiatele-i silabe poem întreg s-aştern, 
Zbătăi, izbândă, fapte cenuşă cad îndată, 
Şi numai inutilul din noi este etern; 
Aievi supun vecia şi strâns de clipe-o leg 
Când mâna-ţi, fructă albă, cu buzele culeg. 
marți, 9 august 1955 


(40) 
CXCIV 


Eu nu cred bucuria ce-mi trimiseşi, capcană, 

„Că iar ţi-e drag poetul, şi-l chemi“... ci iau aminte, 

Mă-ntreb lăuntric, pipăi nemuritoarea rană: 

Fidelă, niciodată durerea nu ne minte. 

Tu nu ştii ce amară e gloria târzie, 

Când nu mai ai un dinte, s-o muşti, în gura hâdă... 

Nevolnic, ţi-e ruşine de cruda poezie 

Ca de-o femeie gata de râvna ta să-şi râdă... 

Iubirea, cât de pură, tot cere-o ispăşire, 

Chiar între om şi îngeri păcat e socotită; 

E drept să fiu eu singur prinos de izbăvire? 

Nu m-ai jertfit tu, însuţi victimă osândită? 
De ce cu lănci de slove acum din nou m-ajungi 
Şi-mi hărţuieşti, iubite, Destinul, să-l străpungi? 

joi, 11 august 1955 


(41) 
CXCV 


Tu mi-ai cules, iubite, pentru eternitate 

A cugetelor mele mireasmă, poezia. 
Acum trimiți asupră-mi disprețul şi urgia, 
Dar fagurul rămâne când pier florile toate. 

Iubirea ta cu grindeni, zorită să zdrobească 
Şi-n drumu-i meteoric să treacă mai departe, 
Nu mi-a cruțat un petec de suflet... Totuşi, iar te 
Implor să cazi pe mine cu vipia-ţi cerească... 
Se sparge norul... iată, tu eşti întreg lumină, 
La care-mi zvânt durerea, urc crengi, dau flori, rodesc... 
Chiar gheaţa ta mi-e hrană: în taină o-mblânzesc, 
Ea-mi ţine duhul proaspăt şi inima virgină... 
Şi, umbră, în tot locul de tine-alături sunt, 
Căci umbra e ecoul luminii pe pământ. 
miercuri, 17 august 1955 


(42) 
CXCVI 


Alungă vicleşugul şi nu da crez poveţii 

Să minţi iubirea, strâmbă s-o guşti, ca pe-o:merinde: 

Lumina voluptăţii depline îţi aprinde, 

Ea pârguieşte carnea, acest fruct dulce-al vieţii... 

Vrei să rămâi copila cu sâni suavi şi coade? 

Dar floarea fecioriei se scutură la fel: 

Închipuirea, vierme flămând, în duh o roade 

Şi-i putrezeşte sacra sămânță, fără ţel. 

Oricât ar fi fățişă, iubirea-i tot o taină: 

Ne vizitează-aicea, dar stă în altă parte; 

Sărutu,-mbrăţişarea îi sunt numai o haină 

Cu care se-nveşmântă în lumea de sub moarte... 
Atunci într-o văpaie şi noi ne-nvăluim, 
Măcar ca licuricii să ardem cât trăim. 

miercuri, 17 august 1955 

(43) 
CXCVII 


Nu-ţi cer deloc credinţă, mi-e de ajuns iubirea, 
Ca sfântul trup, în orice fărâmă ea e-ntreagă; 
Cu tine-odată-n braţe am strâns nemărginirea; 
Ce-mi pasă că şi alții râvnesc s-o mai culeagă! 
Urzind din haos lumea, în vasta-i rătăcire 
Stăpânul a-ncărcat-o de nebunia sa; 
Dar i-a adaos, ùnic leac de tămăduire, sa 
Iubirea, cheia bolţii cu harul de-a visa... 
Eram în aurora de aur a iubirii, 
Privirile aprinse creară ceruri noi; 
De cum veni amiaza, canicula iubirii, 
Tu tot mai groase umbre de-ngheţ pui între noi; 
Dar te strămut în mine când pleoapele s-aştern, 
Alcătuită-aievea din tot ce ai stern. 
duminică, 28 august 1955 


(44) 
CXCVIII 


Îţi altoiseşi firea pe glorii şi trufie, 

O gingaşă mlădiţă pe-un vechi trunchi scorburos; 
Cu vine tari, flămânde, zvâcnite drept din glie, 
A mea-şi urcase soiul sălbatec şi vânjos... 
Pornisem din obârşii potrivnice unirii, 

Dar ne chema lumina aceluiaşi văzduh; 

Cu vârfuri deopotrivă în slăvile gândirii, 
Ne-am întâlnit acolo, în pur azur de duh! 

Sus, creştete-mpletite în artă şi visare, 
Zvârlisem orice-amestec cu lumea de sub noi, 
Când din seninul aprig suit, pân” la pierzare, 
Larg, fulgerul iubirii izbi în amândoi: 

De-atunci mă zbat şi suflu, văpaia să-i sporesc, 
Să ardem împreună de-acelaşi foc ceresc. 
luni, 29 august 1955 


(45) 
CXCIX 


Domniţă a grădinii cu merele de aur, 

De-acolo ţi-ai luat sânii de mândră Hesperidă? 

Şi verzii ochi atlantici, din ce pierdut tezaur? 

Şi părul tors din noapte, somptuos ca o hlamidă? 

Eu singur îţi ştiu taina când lung ţi-alint aleanul 

Şi trupul în săruturi ţi-l prind ca-ntr-un năvod. 

Visez că sunt Hercule şi iar despic oceanul, 

Ostrovul feciorelnic să-ţi jefuiesc de rod. 

N-am să mai fug: nu caut alte mărețe fapte, 

Poeţii rămân astăzi eroii omenirii! 

La albele-ţi picioare torc versuri zi şi noapte... 

Mi-ai încleştat pe soartă cătuşele iubirii: 
Să-ţi cânt doar frumuseţea mi-e unica ispravă, 
Nemuritoarea-ţi formă pe veci s-o-nalț în slavă. 

marți, 30 august 1955 


(46) 
CC 


Credeam că gelozia-mi va ruina iubirea, 

Cum face cămătarul cu victima plăpândă; 

Dar m-a-nşelat: nu numai că nu-i opri sporirea, 
Ea însăşi s-a adaos la dragoste dobândă. 

Aci-ţi socot un zâmbet mai rău ca o capcană, 
Aci-mi-ntinde-un înger aripa-mbrăţişării; 
Atingerea-ţi acuma mi-e har, acum prihană, 

Şi iarăşi curcubeul fugar al împăcării... 


Atâtea vii venituri şi bogății de chinuri 
Fac sufletul o pungă cu avuții de moarte; 
Mi-e dor de sărăcie cu marile-i seninuri, 
Când adoram o umbră şi încă de departe... 
Dar tu nu ține seama, ci iartă-mă mereu: 
Aşa toți credincioşii îi fac lui Dumnezeu. 
miercuri, 3] august 1955 


(47) 
CCI 


lubirea-i neclintită? Îţi schimbi numai iubiții? 
Arunci alte noi vreascuri pe-acelaşi foc mereu? 
Ghehena ta nu arde decât pe osândiții 
La dragostea eternă? Atunci acela-s eu. 
În alba-ţi demonie căzut fără scăpare, 
Presimt ce-i veşnicia cu fiecare chin, 
Şi simţurile-mi, şase năpârci spăimântătoare, 
De tine asmuţite, mă-mbată cu venin. 
De gerul voluptăţii durerile-mi scânteie, 
Şi viţiul, deodată năprasnic diamant, 
Plăcerea îmi resfiră în mii de curcubeie, 
C-un capăt în edenuri, scrâşnirea-n celălant... 
Şi plâng, Adam nemernic, la sacre porţi de rai, 
Din iadurile-ți nalte afară când mă dai... 
vineri, 9 septembrie 1955 


(48) 
CCII 


Iubirea mea se-ntinde în timp, a ta în spațiu; 

Tu patima-ţi împrăştii pe-un câmp fără hotare: 

Amici, cai, paji, canalii, femei, câini, prinți... n-ai sațiu! 
În dragostea mea, veacul abia-i o sărutare. 

Te-mbrăţişez, şi-o oră nu-mi descleştează braţul; 

C-un vers ţi-aşez icoana în piscuri de milenii; 

Vânez eternitatea să ţi-o-mpletesc în lațul 

Cununii pentru fruntea răspântie de genii... 

N-ajunge o viață? A mea prin tine creşte; 

Mi-e-o viaţă clipa în care mă priveşti, 

Belşug de nemurire surâsu-ţi dăruieşte, 

Iubirea-mi leonină numai cu ea hrăneşti: 
Durere, soartă, moarte sunt partea celorlalți, 
Deasupra lor, prin mine, transcenzi şi te înalți. 

luni, 12 septembrie 1955 


(49) 
CCIII 


Ne-nvăluia misterul unei iubiri de zei 
Ce şi-au ales sălaşul în lumea trecătoare; 
Ciclopeene ziduri de dragoste-nfipsei 
În carnea ta uitucă şi alunecătoare... 
S-a năruit iubirea, de lut la temelie; 
Nici patimile — stâlpii — n-au mai rămas... Stăm sterpi... 
Ne ocolesc cu grijă amici, vrăjmaşi: se ştie, 
Ruinele de temple-s cuibare mari de şerpi. 
Ei şuieră din găuri? E inima mea prinsă 
— Stafie-a nemuririi când tainici zei eram — 
Ea s-a păstrat acolo chiar sub moloz, nestinsă, 
Un ciob, dar arde-n colțul unde te adoram... 
Tu te-ai întors în slava vârtejului lumesc; 
Păcatul fericirii eu singur ispăşesc. 
marți, 13 septembrie 1955 

(50) 
CCIV 


Mi-a trebuit întreaga văpaie-a poeziei 

Cărbunele iubirii să schimb în diamant; 

Dar străluceşti de-acuma pe fruntea veşniciei, 

Răscumpărat de-a pururi obştescului neant... 

Puterea mea e jarul închis, ca-n nestemată, 

Ce arde dur şi rece-n lăuntricul său joc: 

De la crearea lumii, cu aştrii toți deodată, 

Nu se mai stinge-n mine originarul foc. 

E cât un bob, dar ţine virtuțile esenței; 

E diamant, ce roade oţel şi munţi de stei... 

Cu el îţi tai fereastra-n pereţii existenţei, 

Să intre nemurirea cu tot văzduhul ei. 
Şi-ntr-un vârtej de versuri arzând diamantine 
Seduc eternitatea, iubite, pentru tine. 

sâmbătă, 17 septembrie 1955 


(51) 
CCV 


Ştiu şi-o voiesc; aceasta mi-e ultima viață... 

Nu mai renasc de-acuma, căci, iată, te-am găsit. 
Deschizi eternitatea: în pacea ei măreață 
Se-ncheie rătăcirea-mi c-un glorios sfârșit... 
Sunt mai bătrân ca moartea; născut mai înainte 
Ca stricătoarea-i umbră să fi intrat în lume. 

Am supt nemuritorul sân al iubirii sfinte, 

În rând cu Archetipii fără de veac, nici nume... 
Dă-mi mâna, nu-i nevoie de-ăripi... O-mbrăţişare: 
Misterioasa carne se face duh în noi; 

De dincolo de ceruri se-ntinde-o aşteptare, 
Perechea mea pierdută să vie înapoi... 

Ce aştri, sus, acolo cad jertfă împlinirii, 
Junghiați pentru ospățul de foc al regăsirii? 
duminică, 18 septembrie 1955 


(52) 
CCVI 


Te-ncununam cu gânduri de slavă şi mister, 
Ca într-o liturghie slujită-mpătimirii, 
Cerşeam extaz cu ăripi de flăcări în eter, 
S-ajungem ipostaza de spaime a iubirii... 
Dar mi-ai părut prea fraged, prea gingaş la-nceput, 
Tumultuosu-mi geniu întreg să ţi se-nchine: 
Ca-n dragostea-ți îngustă să-ncap, să mă strămut, 
Tot ce fu greu şi mare am azvârlit din mine. 
Am înghețat acolo sub bolta idolatră, 
Genunchi plecaţi şi frunte pe lespezi mi-am tocit... 
N-a scăpărat o zare în golul tău de piatră. 
De ce m-arunci acuma când încă n-am murit? 
Din ocnele iubirii, îmbătrânit, steril, 
Mă-ntore cu greu la mine, ca dintr-un crunt exil. 
sâmbătă, 9 octombrie 1955 


(53), 
CCVII 


Că m-ai trădat tot timpul nu-ţi socotesc o vină. 
Păcatul e că astfel pe tine te trădezi; 

Eşti propriul tău Iuda; împins de negre piezi, 
Iti vinzi unor Caiafe înalta ta lumină... 

Mai tragic ca un țipăt din mine a țâşnit, 
Sfâşietor, sonetul ce ţi-am trimis aseară. 

Ocări, blesteme, imnuri, acolo s-au ciocnit, 

In iureş, îngeri, demoni, val mă cutreierară. 

Ca lebăda ce moare şi cântecul î îşi ţipă, 
În spasmul destrămării ţi-am scris, înăbuşit 
De-un gâlgâit de suflet agonic, pe sfârşit... 
Şi mâna cu condeiul căzu ca o aripă. 
Culcai pe masă tâmpla şi, aşteptând pieirea, 
Crezui că este moartea... era, vai, tot iubirea! 
joi, 7 noiembrie 1955 


(54) 
CCVIII 


Să nu crezi că iubirea e numai vicleşuguri, 

Dulci mreji de carne, undiţi de zâmbet şi privire. 

În fructul tainic, încă nebănuit în muguri, 

S-amestecă tot cerul, setos de zămislire. 

N-ai teamă, nu ne este iubirea eretică: 

Călcăm noi doi vreo lege a inimii-n picioare? 

Dar dragostea în lume e-atâta de pitică, 

Incât ce nu-i încape în calapod o doare... 

Stăm adumbriţi de-o taină prielnică durerii, 

Cumplită frumuseţe de chinuri ne perindă. 

Rămâi cu mine pururi în târgul de mizerii, 

Îți sunt o credincioasă şi magică oglindă; 
Te-arată mereu dârz, tânăr, frumos şi înțelept, 
Şi de te strâmbă lumea, te vezi în mine drept. 

duminică, 20 noiembrie 1955 


(55) 
CCIX 


Eu nu-ţi cer fericire, această toropeală 

De sobă oarbă-ncinsă c-un vreasc făr” de lumină... 
Iubirii tale — sacră cruzime genială — 

De nu-mi dai izbăvirea, cer arderea deplină. 

Nu-mi mai ajunge viața cu ani hotărnicită 

Şi valul ei de veacuri rozând adânc din noi: 

In dragostea eternă ea trebuie sorbită 

Cu tot ce are-n funduri — şi perle, şi noroi. 

Atunci ieşi-vom slobozi pe veşnice meleaguri, 

Lăsând în clisa lumii doar uriaşe urme, 

Pentru sărmanii oameni nedepăşite praguri, 

In care fără pace după comori să scurme: 
Către această slavă mă pregăteşti tu oare 
Cu-atâtea lungi şi aprigi dureri mântuitoare? 

miercuri, 18 ianuarie 1956 


(56) 
CCX 


Mă-mbii doar cu o cupă de dragoste? Eu cer 

Să urc iubirea toată, cum urci o înălțime: 

Sub orice pas să-i crească o nouă adâncime 

Şi-ntinderea-i cât lumea s-o-ncercuim cu cer. 

Îți dau împărăția cea făr’ de vătămare 

In care oşti şi arme sunt pururi de prisos... 

Când aur, slavă, rugă cad, nu mai au folos, 

Eu te răscumpăr morții cu cântec şi visare! 

Nu! Stelele şi sorii n-au nici o-ntâietate, 

Sunt fructele luminii ce-a-nsămânţat pustia... 

Din ale noastre râvne-şi ia hrană veşnicia: 

Noi cu o-mbrăţişare rodim eternitate... ` 
Inalță-ţi suflul, duhul... şi dă-mi acel sărut 
Care-a-nceput pe gura celui făr” de-nceput. 

sâmbătă, 4 februarie 1956 


(57) 
CCXI 


Nu mai cunoşti această licoare cristalină? 

E dragostea: strivită în teascul greu de chin, 

Dintr-un sonet într-altul am tras-o ca pe-un vin, 

Şi vers cu vers, de-a lungul, am limpezit-o, lină. 

Ca ochiul unui înger îi este-acurm candoarea; 

Tumult şi spumă, drojdii în drum a lepădat; 

Din cruda fermentare atât a mai păstrat, 

Îmbătătorul spirit, tăria şi ardoarea. 

De oriunde ţâşneşte, o rază stă viaţă: 

La piept strângând cu milă amarul nostru ieri, 

În tainica-i lucrare iubirea ne învață 

Că e şi-o fericire urzită din dureri; 
Potrivnicele-arome zâmbind, în ea le-mbină... 
Pocalul sus... şi-nchină: îţi tom să bei lumină. 

sâmbătă, 11 februarie 1956 


(58) 
CCXII 


Iar îţi citesc răvaşul, nu-ndeajuns de lung; 
Vai, tu strecori minciuna şi-n cuminecătură... 
Venin îmi este dorul, că uneori ajung 

Să nu mai ştiu iubirea deosebi de ură... 
Crezi tu că poţi cu vorbe să-nşeli eternitatea 
Şi dragostea s-o saturi cu pleava ta măruntă? 
Ca o fecioară, vorba îşi dă virginitatea 

Doar mirelui, poetul, şi scrisul e o nuntă... 
Imi fac din orice cuget o patimă adâncă, 
Şi-n spaţiul durerii te caut nempăcat. 
Întoarce-te din valuri, sunt țărmul tău de stâncă, 
Chiar de-ai făcut periplul întregului păcat. 


200 


Vom arde tot trecutul cu spaime şi ruşine 
Pe rugul bucuriei ce-ai să aprinzi în mine. 
duminică, 26 februarie 1956 


(59) 
CCXIII 


Vrei să te smulgi din mine? Smulgându-mi ochii poate... 
Şi nici atunci... De-a pururi stai dincolo de ei, 
În tot ce este-n mine duh de eternitate, 
În însăşi nemurirea în care-am să mă-nchei. 
Ce-mi pasă că iubirea, ca luna, are faze, 
Când creşte şi când scade până la-ntunecime; 
Oceanul meu de patimi, robit de-a tale raze, 
Tălăzuind, lunatic, se umflă spre-nălțime; 
Ce mândră limpezime-n zenitul suferinții! 
Deodată-n mii de valuri mă sparg să te răsfrâng... 
Ne-atragem unul pe-altul cu forța năzuinții, 
Dar cumpăna ei fixă — pământ şi cer — n-o-nfrâng. 
Şi totuşi, aspra-i lege poetul va-nfrunta: 
În orice vers se scaldă, de sus, splendoarea ta. 
23 aprilie 1956 


(60) 
CCXIV 


De ce numai pe tine tu însuţi te iubeşti? 

E lege frumuseţea să o adori oriunde. 

Oglinzi şi ochi întreabă, şi toate vor răspunde 
Că domn al frumuseţii, pur archetip, tu eşti. 
Cum, geamănă, te-mbină lăuntrica splendoare 
— Eter arzând de taine, de gânduri şi simțţiri — 
Tu,-naltă ipostază a cărnii trecătoare, 

Ai luat în lume locul pierdutei nemuriri... 

Nu-i crimă că picioru-ţi ne calcă, viermi în drum, 
Nici vițiu că-ţi storci hrană din sufletele noastre; 
Căzându-ţi jertfe — ajungem la ceruri, măcar fum, 
Şi, mistuiţi de tine, urca-vom poate-n astre! 
Lăsându-ne tulpina osândelor întregi, 
Tu,-n treacăt, numai floarea păcatului culegi. 
joi, 3 mai 1956 


(61) 
CCXV 


Tu îți vânezi iubiții tot ca pe cerbi, din goană, 
In zvonul de petreceri, cu spăngi de poftă-n mâini, 
Doar să le smulgi din creştet, trofeu, mândră coroană... 
Ce-a mai rămas laşi apoi pentru valeți şi câini. 
Dar nu-i nimic, iubeşte în orice chip, n-ai frică; 
Cereasca moştenire, păcatul radios, 
Din carne sau din suflet asupra ta ridică 
In van un pumn de fulger... nu cade mânios; 
În spaimă să nu-i fie tocmirea lui smintită 
De vreun sărut, de-o taină, din şartul ei etern 
— Oricât de blestemată şi-oricât de osândită — 
lubirea-n veci nu este primită de Infern. 
În loc de iadul paşnic, ferit de-a ei dezastre, 
Ea arde în Ghehena din inimile noastre. 
marți, 15 mai 1956 


(62) 
CCXVI 


Tu ai numai ureche de-ți trebuie cuvinte? 
Alt soi de graiuri nu simţi? Cu inima n-auzi? 
Vai celor ce au sfetnic doar creierul cuminte 
Şi pentru taina lumii doar ochii călăuzi! 

Eu schimb, încurc stihia: poet şi argonâut, 

Cer părului tău aur şi pântecului vis, 

Lumina feţei tale cu buzele o caut, 

Şi-n strânsu-mbrăţişării m-afund ca-ntr-un abis. 

Nu-mi cârmuiesc eroii corabia iubirii, 

Ci tu mi-o porţi, zeiţă de gheaţă şi furtuni, 

Din tremurul nădejdii în spaimele pieirii, 

La nici un țărm, prin tulburi talazuri de minuni. 
Şi rătăcesc în tine, cu versuri sfâşiate, 
Sub sumbra fericire de stele cu păcate. 

duminică, 15 iulie 1956 


(63); 
CCXVII 


Iubirea este geniu: cum poți s-o pui în frâu, 

Să-ţi poarte faetonul în trap, la preumblare? 

Că mă sfâşie leul, nu-i crimă, nici desfrâu, 

Şi gloria-i un monstru la fel, cu colţi şi gheare. 

Să te câştig, bat cerul şi iadul, nemurirea, 

Rup aripile vremii şi — demiurg rapsod — 

Sub tine-mi pun cerbicea, chiar de mi-ai fi pieirea, 

Dar inima ta mândră ce dulce eşafod! 

Cu-naltele abateri, semeaţă erezie, 

- Croim albastre zboruri peste-un noroi bătrân 

Şi ni-e datoare viaţa că-i dăm o poezie 

De care o s-asculte, cândva, ca de-un stăpân: 
Noi doi lăsa-vom lumii un duh ce nu se schimbă, 
Căci noi şi veşnicia vorbim aceeaşi limbă. 

duminică, 22 iulie 1956 

(64) 
CCXVIII 


Îţi scriu. sonete... râvnă pitică şi deşartă, 

Când tu eşti întruparea celui mai pur sonet! 

Nu te-a făcut natura; ci, în suprema-i artă, 

Chiar Cel Etern te scrise cu mâna de poet. 

Ce-adânc rimează-ţi ochii cu cerul vast de vară, 

Şi buzele sunt rima suavei aurori, 

Iar duhul, panoplie de foc, fără povară, 

Stă-n carnea cu lumina aşijderea surori... 

Cum se mlădie versul grumazului, răsare 

Un istm de frumuseţe, să lege-n armonii 

Nemuritoarea strofă a pieptului, din care 

les braţe-ngemănate ca două melodii: 
Şi-un orizont de slavă în tine-nchizi şi iei 
Cu glorioase coapse sonetul când închei. 

duminică, 19 august 1956 


(65) 
„CCXIX 


Cum dragostea de tine mă vrea de veci sonor, 
Melodios din creştet şi până-n tălpi, mă ţine 
Mereu între fiole şi alambicuri pline, 

Cu sucuri de cuvinte, miresme tari de dor, 
Plecat peste esențe, cu tainice şoptiri, 

Să migălesc cerescul venin în lacrimi acre, 
Şi-n cumpăna de aur a sunetelor sacre 

Să aflu elixirul râvnitei nemuriri... 

Fierb muzici mari de sfere în magicele scule, 
Se rânduieşte-n zodii tot clocotul de hău... 

Şi e aproape gata... Dar albelor formule 

Le mai lipsesc silabe: rostesc numele tău; 

Închis, fără de moarte, doar într-un singur vers, 
M-a sărutat pe gură întregul Univers. 
duminică, 30 septembrie 1956 


(66) 
CCXX 


Am scris iubire? lartă... citeşte: adorare... 

Sus, pân” la tine, unde râvneşte al meu dor, 

Cuvântul e omidă când eu îl vreau condor, 

Să spintece vremi, spaţii cu geniul în gheare... 

Stă necurmat în poartă-ți, cu ochii la ospeţe. 

Şi-ți cere milă Timpul, hainul cerşetor; 

In scârnava lui mână, tot mai nepăsător 

Tu zilnic zvârli fărâme din marea-ţi frumuseţe... 

Nu-s rege, nu am aur să-mprăştii, nici onoruri; 

Atât: eternitatea mi-e singura unealtă, 

Să nemuresc în spirit icoana ta înaltă, 

Sub ea să-ngheţe vecii cu cârdul lor de zboruri, 
Să-nmărmurească lumea de o iubire, care... 
„ar scriu iubire! Iartă... citeşte: disperare! 

miercuri, 5 decembrie 1956 


(67) 
CCXXI 


Cătând să te-nnegrească, o clică bârfitoare 
Ți-aruncă-n spate viţii şi crime neiertate, 
Aşijderi celor care, ca să se uite-n soare, 

Pe ochii lor nevrednici ţin cioburi afumate; 

Ţi-e drag, să-ţi zvârli lumina prin uliți şi taverne, 
Unde s-aţin pizmaşii la splendida-ţi risipă? 

Dar tu eşti din acele înfăptuiri eterne 

Ce iadului se smulge cu-o batere de-aripă, 

Domesticeşti veninul, pui patimile-n fiare, 
Struneşti în voie răul supus puterii tale, 
Şi-nlănţuite-n cușca din colțul tău cu fiare, 
Te joci cu cele şapte păcate capitale. 
Din zestrea grea de haruri nimic nu ți se fură: 
Te-mbracă frumuseţea în sacra ei armură. 
vineri, 7 decembrie 1956 


(68) 
CCXXII 


Iubirea ta, ştiu bine, e numai o minciună, 

Mă-ndeamnă răzvrătirea să fug, să mă dezbăr... 

Dar inima, sărmana, îmi dă-n genunchi, să-mi spună 

Că dragostea ta este un tainic adevăr... 

Ea zice că-ţi cunoaşte orgolioasa fire, 

Tu crezi că numai cei slabi ar fi iubind curat, 

Şi-atunci te-ascunzi de tine sub altă amăgire; 

Ca să-ţi înşeli minciuna, nu minți adevărat, 

Ci, înţeleşi, cu schimbul suveicile iubirii 

Trec între voi pe fire chiar înadins sucite, 

Ca, neştiuţi, să ţeseţi zăbranic fericirii; 

Pe față reci contururi, pe dos flori strălucite... 

Vai, inimă nătângă, nu vrei să bagi de seamă 
Că mâinile perfide nu tes, ci-n joc destramă 
Tot ce urzeşti zi, noapte' din propria ta scamă! 

duminică, 9 decembrie 1956 


(69) 
CCXXIII 


Acum pricep, noblețea i-o dulce putrejune: 
“Cu-atât mai nobil fructul cu cât mai viermănos, 
Şi rasa-i mucegaiul ajuns până la os, 

Ca în moşmoana coaptă gustoasa stricăciune... 
Clocelii blazonate tu ai scăpat aieve; 
Magiile iubirii te-au strămutat la noi, 
In largile risipe unde, schimbat în seve, 
Trecutul nu s-adună asupră-ne, gunoi... 
Pe-ai tăi de mult i-nghite o ceață somnoroasă; 
Strigoi ai vechii slave, ei în ruini s-au strâns... 
Aici, la mine, bate furtuna generoasă 
Cu fulgere de patimi, salubre ploi de plâns... 
Jilavi bureţi de umbră sub tine zac ceilalți; 
Tu glorios ca cedrii Libanului te-nalți. 
decembrie 1956 


(70) 
CCXXIV 


Tot timpul disperarea mie mi-a fost lumină... 

Aprinsă-n absolutul de veghe-n fundul meu, 

Stă nemişcată, centru de linişte deplină... 

Jos, uraganul lumii se pierde-n gol mereu. 

Mă face-atotputernic această arătare, 

Cu-naltă bărbăție îndur disprețul tău; 

Nu e dumnezeirea suprema disperare, 

C-un univers potrivnic rotind în jurul său? 

Mă scol din morții zilei în fiecare seară 

Când urc până-n mansardă cum aş sui în cer... 

Cetatea, tu, vă zbateți în furia de-afară; 

Eu, dezbrăcat de mine, universal disper, 
Chem şi aştept lumina, adâncu-mi se-nfioară; 
Ce-ar fi, zbucnind, să intri tu, ca odinioară? 

decembrie 1956 


CD 
CCXXV 


Vei şti şi tu că plânsul adesea ẹ o rouă 

Ce cade milostivă pe sufletul uscat: 

Ea, adunând tot cerul într-o bobiţă nouă, 

TȚi-adapă rădăcina c-un țel de mult uitat. 

O lacrimă curată e geniul iubirii: 

Pe doborâţi ridică din iaduri izbăviţi... 

Doar una să-ți lucească în zările privirii, 

Și vezi, ca Saul, lumea cu ochii dessolziţi, 

Ni se făgăduieşte sus, dincolo de moarte, 

Un loc unde nu-s lacrimi, suspinele lipsesc; 

Ce-am să mă fac acolo dacă ne va desparte, 

Fără de-această mană cu care mă hrănesc? 
De nu vei fi cu mine, suflarea-mi să te strângă, 
Invăţ eternitatea cu hohote să plângă. 

decembrie 1956 


(72) 
CCXXVI 


E drept că nu-ţi adaug nimic; ba, dimpotrivă, 
Iti fur mereu din raze, în chip nengăduit 

Să-mi încălzesc o muză rămasă costelivă, 

Ce nu şi-a pus pe frunte un nimb făgăduit... 
Dar nu-s nici un uşarnic deprins cu huiduială, 
Să-ţi vând poemul şi-apoi un geniu să mă crez; 
Delirul meu e-n casă; în lume-s cu sfială, 

Cu versurile mele întâi mă flagelez. 

Dar cum? Valeţi ignobili au har să te dezbrace? 
S-atingă aşternutul cu laba lor de rând? 

Când eu te-mbrac cu cerul, închipuind mijloace 
„Să te feresc de-a pururi de orice ochi şi gând!... 


208 


De ce nu pot fi Zeus, stăpân pe slăvi? Acolo 
Te-aş lua, eternității să fii un nou Apolo! 
luni, 10 decembrie 1956 


(73) 
CCXXVII 


Ce nu-ţi scornesc duşmanii cu negre guri flecare! 
Când stau linguşitorii în jurul tău ca roiul, 
Ai fi descântătorul şiret din Hărlem, care 
Momea doar şobolanii cei proşti, sunând cimpoiul. 
Zic alţii: unde intri, cobori cu tine-Olimpul; 
La curte, prin taverne, în port cu mateloții, 
Faci spațiul de aur, faci primăvară timpul, 
În zei schimbi bădăranii, eroi se simt iloţii. 
Potrivnicele gaşce te sfâşie în două, 
De-o parte, ura oarbă, de alta, adulare... 
Poveşti, satire, imnuri duium asupră-ți plouă... 
Tu nu vezi înaintea cui zvârli mărgăritare? 
C-un bici pe toți alungă-i i, fără deosebire... 
.„.Întoarce-te la mine: eu singur sunt iubire! 
joi, 13 decembrie 1956 


(74) 
CCXXVIII 


Nimica nu atinge iubirea mea curată. 

Mânii, trădări, zavistii, ce-n zâmbete s-ascund, 

Ca umbrele pe-o undă nu lasă nici o pată... 

Nu tulburi apa dacă nu e noroi la fund. 

Doar pura-ţi frumuseţe în mine se-nfiripă, . 
Ca-ntr-un cleştar răsfrântă de mii şi mii de ori... 
Mi-e de-ajuns în treacăt să te privesc o clipă 
Şi,-ntors din nou în beznă, mă umplu de splendori... 


209 


Din ritmul ei vremelnic deodată dezrobită, 
Iluminatei inimi alt orizont se naşte, 
Cu-nalte constelații de dragoste... Orbită, 
Dă înapoi durerea şi nu mă mai cunoaşte... 
Atunci, în creatorul vârtej al poeziei 
Răpindu-te în mine, luăm pasul veşniciei. 
duminică, 30 decembrie 1956 


(75) 
CCXXIX 


Nu-ţi spun nici un adio: cum n-ai mai exista... 

Rămâi doar coaja celei pe care-o iau cu mine... 

Ți-am supt adânc esenţa şi te-am golit de tine... 

Plec numai cu splendoarea şi frumuseţea ta; 

Las ochii, falşi luceferi, şi iau privirea dragă, 

Las buze reci de idol şi iau sărutul lor, 

Uit sânii, duc căldura şi forma lor întreagă, 

Fur neagra avalanşă de păr când se dezleagă, 

Din trup, îmbrăţişarea de vrej ametitor... 

Zvârl inima stricată, ce-ţi şchioapătă alene, 

Cu scopuri nepătrunse ţesute-n linguşiri 

— Când prefăcute lacrimi, când râsete viclene — 

Capcană-n chip de suflet ascunsă-n amăgiri... 
Cu tot ce-am strâns din tine curat, ca Prometeu, 
Am să te-alcătui altfel, dar suflet îți dau eu. 

luni, 31 decembrie 1956 


(76) 
CCXXX 


Mă mir că sunt de-atuncea tot pur, ca o oglindă 
În care nu rămâne nimic din ce-a trecut, 
C-am şters chip, umeri, braţe întinse să mă prindă, 

Şi negrii ei luceferi de dincolo de lut... 

Se zămisleau din îngeri? Din spuma nălucirii? 

Genunchi de Magdalenă, odihnitori de Christ... 

Ca să mă smulg din iadul de flăcări al iubirii, 

M-a poleit durerea cu aurul ei trist... 

Dar straniul meu aur nu uită dulcea oră 

Când ea, trăgând în lături noptateca perdea, 

Zvârlea doar o maramă pe goala-i auroră 

Şi-n aşternut ca lampa lui Aladin dormea... . 
Plecat pe ea, ca-n basme, la dulcile-mi şoptiri, 
Ea-mi deschidea comoara întregii fericiri... 

[15.01.1950] 


(77) 
CCXXXI 


Mai legăna tristeţea doar pieptul, ca o boare 

Cu fluxuri şi refluxuri aproape aţipite... 

Amurgul voluptăţii vărsase sumbra-i mare, 

Suave mădulare dormeau în el, topite... 

Şi alb şi magic, palid se afunda obrazul 

Din castaniul moale cu țărmuri ondulate... 

Plutea pe apa tâmplei un nor de vis... În iazul 

De somn ieşeau profiluri de ceruri înecate... 

Şi nu ştiai de-i suflet, ori luna, sau un peşte 

Ce se juca sub unda cu pieliţe senine... 

„„„Când un oftat, din gura scrâşnită ca un cleşte, 

Spărgea cleştarul vrăjii urzită peste tine! 
Din carnea somnoroasă, din liniştea fierbinte, 
Tu izbucneai, amantă mai dârză ca-nainte. 

[23.04.50] 


(78) 
CCXXXII 


Tu nu eşti în iubire decât un trântor, care, 
Trândav, te-mbuibi cu miere de-a gata adunată; 
Tu nu ştii chin, durere, caliciile-amare 
De unde-ţi sug, cu cazne, licoarea desfătată. 
Tu zbori atât: doar clipa cât ţine-n slăvi o nuntă. 
Spre cer te-mpinge sexul, nu marele azur... 
Ca iar să cazi în tină şi aripa ta ciuntă 
S-o năclăiască iarăşi al poftelor huzur: 
Din dragostea curată tu faci vinovăţie, 
Imbrăţişarea dragă o schimbi într-un păcat, 
Din glorioase viţii şi-naltă scârnăvie 
Îți împlineşti cunună pe capul neplecat — 
Nimb de amăgitoare, impură poezie... 
Şi, ideală floare a iadului suprem, 
Cumplita-ţi frumuseţe o porţi ca pe-un blestem. 
miercuri, 15 mai 1957 


(79) 
CCXXXIII 


Ne îmbinăm cu-atâtea deosebiri... şi ştim pe 
Ce formă ideală ne împlinim unirea; 

Noi unei flori iubite luăm chipul şi-ntocmirea, 
Fireasca-mperechere, tu trandafir, eu ghimpe, 
Stau dedesubt; frunzarul curtenilor mi-e haină 
Şi slava ta suavă adânc de jos privesc... 

Dar cel dintâi eu harul miresmelor primesc, 
Prieten morganatic, în ascuţiş c-o taină: 

Sunt îngerul cu gheare demonice, anume 

Să sfâşii mâna-ntinsă, ori botul ce te cată... 
Ştiu, geniul e țepul urât de-ntreaga lume, 

22. 


Dar cine te culege mă ia cu tine-odată... 
Iar când ai să te scuturi, tind spinii cu-ndrăzneală, 
În ei să-ţi prind de-a pururi petală ce petală. 
"duminică, 21 iulie 1957 


(80) 
CCXXXIV 


Nu trâmbiţele slavei şi-a dragostei cimbale, 

Ci vuietele mării în scoică de sonet, 

Taifunul unei inimi în vers prins ca-n zăbale, 

Cu inima plecată pe el s-asculți încet... 

De-aş revărsa pe tine iubirea ca noianul, 

Nu poate cât o rimă în care m-am răsfrânt... 

Când eşti poet, o perlă-ţi destăinuie oceanul 

Şi spaimele iubirii s-aţin într-un cuvânt. 

Ți-am făurit o-naltă şi grea demiurgie, 

Un univers de patimi adânc pus sub zăvor: 

Aicea orice vorbă închide o urgie 

Şi fiece silabă e un ciclon de dor... 
Deşi sunt descântate şi dorm ca-ntr-o poveste, 
Citindu-le, tu nu simţi duh aprig de tempeste? 

luni, 22 iulie 1957 


(81) 
CCXXXV 


Mă lupt să scap iubirea de pătimaşul trup. 

Să n-o mai sorb cu ochii, să n-o mai muşc cu gura, 
Din laţu-mpreunării sălbatice s-o rup, 

S-o curăţesc de carne, ca de pe aur zgura; 

Să te ador în suflet; doar duhul să-ţi aleg — 

O veşnică-mbinare a două raze line... 

Dar cum te-arăţi, mă-ntunec... şi sufletul întreg 

Se face ochi, piept, braţe... zbucnite către tine, 
Pâlpâitor de pofte, iar dinainte-ţi cad; 
Din nou vremelnicia îşi cască-n mine-abisul. 
Rostogolit pe dâre de flăcări, ca-ntr-un iad, 
Mă-ntorc, cântând, în carne... Mă doare numai visul 
Că mai presus de fire, putând să o răstoarne, 
Iubirea e sămânța eternității-n carne. 
marți, 3 septembrie 1957 


(82) 
CCXXXVI 


De mult eu simt în tine o rece deşărtare: 
Din mâna mea-ţi tragi mâna, privirile-ţi pierdute 
Îmi spun, mai înainte să-mi zică gura: „du-te“... 
Şi te goleşti de mine ca pentru o plecare... 
E toamnă? Şi cocorii-ţi deşteaptă nostalgia? 
Pribegile corăbii te-ademenesc în zări? 
Dar n-asculta de şoapta feericei pierzări! 
Pentru mirajul orei nu lepăda vecia! 
Când Nordul se răstoarnă crunt peste noi şi vine 
Noianul de omături pe inimi să-şi deşarte, 
Nu mai râvni spre calde şi-albastre ţări departe... 
Rămâi fără de teamă aicea, lângă mine. 
În veci mai credincioasă ca soarele de sus 
Iubirea mea nu are nici iarnă, nici apus. 
miercuri, 18 septembrie 1957 


(83) 
CCXXXVII 


Eu nu dau niciodată cu suliman iubirii 
Şi, dintre dresuri, versul e singurul ei fard, 
Dulci unduiri în trupul prea aspru al vorbirii... 


ZI4 


Şi-i rumenă la față pentru că întreg eu ard. 
Nu-i tes nici mândru vâlnic — izvod cu chip de floare — 
Nici straie de imagini cu care s-o îmbrac: 
În pura-i goliciune — unica ei splendoare — 
Mii de-mbătări stau strânse ca dintr-un lan de mac. 
În toată-a ei făptură nu e nici o greşeală: 
Sub măsurate graţii, adâncul voluptăţii... 
De-aceea nu se teme să ţi se-arate goală, 
Asemenea zeiţei ieşită ideală 
Din spasmele cu spume ale eternității: 
Ca altădată Pàris, încununat cu laur, 
Iubirii mele-ntinde-i râvnitul măr de aur... 
marți, 14 ianuarie 1958 


(84) 
CCXXXVIIIL 


Cu nobila Virtute nu ne culcăm... fugim: 
Cum poţi să strângi în braţe un stâlp de diamante? 
Ca pe-o soţie-n lume o scoatem şi-o cinstim 
— In taină cu nădejdea cândva s-o moştenim — 
Ci-n pat urcăm păcatul, amanți mlădii şi-amante, 
Transfiguraţi de-un fulger de viţii, dăm lumină, 
Şi dintr-o curtezană croim uşor o sfântă: 
lubirea-i scurta noapte în care totul cântă. 
Dar demonul e-alături şi râde în surdină — 
Mocirla cărnii noastre răsfrânge cer şi stele, 
Plecaţi să le culegem, în ea ne scufundăm. 
Imperecheaţi pornirăm s-ajungem pân” la ele, 
Şi-n loc să fim scafandri pentru nomoluri grele, 
Ne-am prins aripi... lubite, dă-mi gura... ne-necăm! 
Necontenit viaţa are nevoie-n noi 
De negre-ngrăşăminte, ca planta, de gunoi. 
sâmbătă, 15 martie 1958 

(85) 
CCXXXIX 


Bem pân! la fund paharul... În drojdia iubirii 

S-ascunde-o şi mai tare, subtilă îmbătare, 

Fără de aburi, rece... o neagră exaltare 

Ca dup-o-naltă crimă în slujba dezrobirii: 

Am fost şi noi doi îngeri, legi sumbre am călcat... 

Ci-mbrăţişarea noastră, oricât de vinovată, 

Păstra în ea savoarea întâia, neuitată 

Şi paradisiacă a primului păcat. 

În inimile noastre stă pacea nemuririi. . 

O veşnică ştiinţă, grăind peste mustrări, 

Ne spune că sub zvârcol, blesteme şi ocări 

Zac numai dor şi flăcări în gheaţa despărțirii, 
Că-i pe nedrept infernul în care ne muncim 
Şi-n ghearele Satanei noi încă strălucim. 

miercuri, 9 aprilie 1958 


(86) 
CCXL 


7 
Să-mi vindec dorul, altor dureri cẹr lecuire: 

O boală grea cu alta potrivnică s-alină; 

Te uit... Uitarea numai de tine mi-este plină... 

Şi depărtarea-i înc-un adaos la iubire. 

Pentru-un răgaz de-o clipă mă-ncătuş nopți de-a rândul, 
Stau gata să te-năbuş... Când făr-a-mi da de ştire, ` 
Cu-ntortocheri de vulpe, mişel se-ntoarce gândul 

Să-ţi mai ulmeze ochii, acolo,-n amintire, 

Veneam întâia oară; zâmbind, citeai alene... 

Şi te-ai întors: deodată cu fulgerul orbirii 

Tâşniră pe sub puntea arcatelor sprâncene 

Scăpărător de-albastre şuvoaiele privirii. 

Te blestem, amintire! Ca o nebună-mi strângi 
Amarul colb de patimi în stupii tăi nătângi. 
Vinerea Mare 1958 


(87) 
CCXLI 


Când n-o mai fi nici urmă din noi în amintiri, 

Cu spaimă dezgropa-vor dintre hârţoage roase 

Un alb colos de versuri mai tari ca nişte oase: 

Scheletul uriaşei, tristei noastre iubiri. 

De-a pururi ard în ele, din focul cel etern, 

Ca-n măduva de stâncă, titanicele febre, 

Un osuar de patimi, năprasnice vertebre 

C-un cap s-atingă cerul, cu cellalt, în infern... 

Şi-or întreba, ce-arhanghel s-a prăbuşit din zbor 

Şi-a-nsămânţat țărâna cu marea-i fulgerare? 

Slăvitelor fărâme clădi-le-vor altare 

Popoare-ntregi cu fruntea sub frumusetea lor; 
Ci-atât prinos de glorii asupra lor.vărsat 
Nu va-mplini statura iubirii ce-au purtat. 

Paştele 1958 


(88) 
CCXLII 


Surâd? Obişnuinţă... Cred c-aş putea chiar râde: 
Tu spui că-n cea mai dulce iubire-i o prigoană? 
„Imi amintesc: pe-o veche şi stranie icoană 

E un martir ce-şi duce tăiatu-i cap la gâde. 

Cu inima-mi aşijderi s-a petrecut de mult: 

S-a strămutat în tine şi m-a lăsat strigoi... 

Tu nu ştii că ea bate acuma pentru doi? 

Nu simţi în piept adaos de glorios tumult? 

Necontenit în preajma-ţi, să sug răsuflet, sânge, 
M-aduce ca din groapă misterioasa sete... 
Când plec, ajung acasă o umbră pe părete, 
Ca-n palida icoană ce-aievea mă răsfrânge... 
Zâmbesc? Obişnuinţă... Cred c-aş putea chiar râde: 
_Ştiu un nebun ce-şi duce cap, inimă... la gâde. 
Duminica Tomii 1958 


(89) 
CCXLIII 


Îmi scânteiază-n mână azi iarăşi stinsa pană 

Şi-mi bate-n ea tot gândul, asemeni unui puls... 

In inimă de-a dreptul o-nmoi: păstrez o rană 

De unde nici o forță săgeata nu mi-a smuls. 

Îţi scriu: şi dintr-o dată mă năvăleşte-o lume; 

Ca-n bobul pur de rouă, în orice strop de vers, 

Din care înfloreşte strălucitoru-ți nume, 

Se-nghesuie să intre întregul univers. 

Din când în când, în zboru-i dezvăluind secretul, 

Condeiul se izbeşte în țărmuri de hârtie... 

„„.Şi s-a oprit din zbucium c-un freamăt de mândrie. 

„Ah, cine vrea să-i poarte cât mai curând sonetul?'“ 
Frumoasă, tăinuită în straie de solie, 
Durerea mea aleargă să-ți ducă bucurie... 

duminică şi luni, 20-21 iulie 1958 


(90) 
CCĂLIV 


Stric oare faimei tale? Îngăduie să-ţi spun, 
Oceanule de geniu ce-neci chiar şi uitarea: 
Cine-ar putea, cu atâta mai mult un biet nebun, 
Şi în ce chip pe lume, să pângărească marea? 


218 


Ți-am bântuit viața, eu, bădăranul Will; 
Nu am putut ajunge năprasnica-ți mărire! 
Am cutezat atuncea, îngenuncheat umil, 
Să te cobor... jos... până-n adânca mea smerire... 
De-am tălmăcit cu umbre lumina ta regească, 
De lacrimi, ca şi ochii, mi-s versurile ude. 
Te-am îngânat ca pruncul ce-nvaţă să vorbească 
Şi-n râvna-i scâlciază cuvintele ce-aude... 
Dar tu eşti soare veşnic: o clipă poți ierta 
Să fiu o biată gâză jucând în raza ta. 
duminică şi luni, 20-21 iulie 1958 

